তৃণমূল নেত্রী মমতা বন্দ্যোপাধ্যায় কমিটি তৈরি করে দিয়েছেন অভিমান করে দল ছেড়ে যাওয়া নেতা-কর্মীদের দলে ফিরিয়ে আনতে। সবং এ মানস ভুঁইয়া সহ কংগ্রেস নেতারা সদলবলে তৃণমূলে নাম লিখিয়েছিলেন প্রায় ছ-মাস আগে৷ এতদিন পরেও এই নব্য তৃণমূলীদের মনে প্রাণে কাছে টেনে নিতে পারেনি সবং এর পুরনো তৃণমূলীরা৷ একাধিক ক্ষেত্রে দুই পক্ষের গোষ্ঠী কোন্দল প্রকাশ্যে আশায় বিব্রত হয়েছে দল৷ সেই পরিস্থিতি নিয়ে এবার মাঠে নামলেন এলাকার তথা ঘাটালের সাংসদ দেব তথা দীপক অধিকারী৷  
শুক্রবার সবং বিদ্যালয় মাঠে একটি রাজনৈতিক কর্মীসভার আয়োজন করা হয়েছিল সবং ব্লক তৃণমূলের উদ্যোগে৷ যেখানে মানস বাবু সহ নব্য তৃণমূলীরা ও ছিলেন পুরনো তৃণমূলের অমুল্য মাইতি সহ প্রায় দু হাজার তৃণমূলের কর্মী সমর্থক৷ সভাতে উপস্থিত ছিলেন তৃণমূলের জেলা সভাপতি অজিত মাইতি সহ জেলা নেতারাও৷ 
এদিন সভা থেকে মানস বাবু ফের ঐক্যের বার্তা দেন তৃণমূলের সমস্ত উপস্থিত নেতা কর্মীদের উদ্দেশ্যে ৷ তিনি বলেন “ আমাদের মা-এক, পতাকা এক, লক্ষ্য এক, দর্শন এক, স্লোগান-প্রতীক সবই এক৷ তাহলে একই মায়ের সন্তানদের ভেতরে তফাত্ থাকবে কেন ৷ তাই আমাদের সমস্ত ভেদাভেদ ভুলে এক হয়ে উন্নয়নের জন্য কাজ করা উচিত্ ৷ আসুন সবাই একসঙ্গে কাজ করি ৷” 
এরপরে নিজের বক্তব্যে সেই একই সুরে সাংসদ দেব বলেন “ মানুষকে বোঝাতে হবে এখানে দুটো দল এক হয়েছে তাঁদের উন্নয়নের স্বার্থে ৷তাই ঝুট ঝামেলা এড়িয়ে আমাদের দুটো দলকে এক হয়ে কাজ করতে হবে ৷ নেত্রী তাই নির্দেশ দিয়েছেন ৷ তাঁর বার্তা কাজের মধ্যে পৌঁছে দিন সকলের কাছে ৷” 
এদিন মানস বাবু বলেন -এলাকায় কংগ্রেস ও তৃণমূল আলাদা থাকাকালীন একে অপরের বিরুদ্ধে অনেক মামলা করা হয়েছে৷ এই সব মামলা নিজেদের মধ্যে মিটিয়ে ফেলতে হবে৷ উভয় পক্ষে আলোচনার মাধ্যমে থানায় গিয়ে সমস্ত মামলা প্রত্যাহার করে নিতে হবে৷  এরপরই তৃমমূলের জেলা সভাপতি অজিত মাইতি ছ-জনের একটি সমন্বয় কমিটি গ়ড়ে দেন৷ যাতে দুই পক্ষের অমুল্য মাইতি, বিকাশ ভুঁইয়া, অমল পন্ডা, প্রভাত মাইতি, আবুকালাম বক্স, সনাতন দিত্য রয়েছেন৷ এরাই আলোচনার উদ্যোগ নিয়ে সমস্ত মামলা প্রত্যাহারের কাজ করবে৷